Алинә Заһитованы аэропортта Татарстан әләме һәм татар плакатлары белән каршы алдылар (ФОТО)

	Бүген кич Олимпиадада катнашучы якташларыбыз туган җирләренә кайтты. Спортчылар арасында бик үк уңышлы чыгыш ясамаганнары да, алтын медальләр алып кайтучылары да бар. 	 Алинә Заһитованы каршы алырга Мәскәүнең бер төркем татар егетләре һәм кызлары, татар милли тормышының активистлары барган иде. Күбесе гаиләләре белән. Самолет кунуны бик озак көттеләр. Кайберәүләр Шереметьевога 4 сәгать алдан килеп басканнар. Самолет кунгач та спортчылар бик тиз генә чыкмаган. Журналистлар, телевизионщиклар көтеп арып беткәннәр. Татар егет һәм кызлары Алинә Заһитованы Татарстан әләме белән, "Алинә, без сине яратабыз!" дигән плакатлар белән каршы алмакчы иде. Бер плакат хәтта инглизчә язылган: "Alina - tatar princess" ("Алинә - татар принцессасы"). Бер телеграм-канал плакатның инглизчә булуына һәм плакатларда татарча язулар булуга дәгъва да белдерергә өлгерде инде. Кызганыч, Алинә Заһитова татар егет-кызлары яныннан узмаган, ә яшел коридор буйлап кына үткән. Милләттәшләренә ерактан гына кулы белән сәламләгән ул.  Аэропортта Татарстанның спорт министры Владимир Леонов та бар иде.         
	---	
Матбугат.ру

	№ --- | 26.02.2018	


